El Nadal arriba a Alaquàs amb concerts, espectacles de carrer i animació infantil
14/12/2009

# El Nadal arriba a Alaquàs amb concerts, espectacles de carrer i animació infantil

*   14/12/2009
*   [Imprimir](#)
*   Compartir
*    https://www.alaquas.org/documento.asp?id\_do=11780

[Compartir](https://www.addtoany.com/share#url=https%3A%2F%2Fwww.alaquas.org%2Fnoticia%2F11780%2F0&title=Ajuntament%20d%27Alaqu%C3%A0s.%20Premsa.El%20Nadal%20arriba%20a%20Alaqu%C3%A0s%20amb%20concerts%2C%20espectacles%20de%20carrer%20i%20animaci%C3%B3%20infantil)[Facebook](/#facebook)[Twitter](/#twitter)[Email](/#email)[WordPress](/#wordpress)[WhatsApp](/#whatsapp)[Telegram](/#telegram)[blogger\_post](/#blogger_post)  
  

var a2a\_config = a2a\_config || {};a2a\_config.linkurl = "https://www.alaquas.org/noticia/11780/0";a2a\_config.onclick = 1;a2a\_config.locale = "es"; [![img](https://www.alaquas.org/ficheros/documentos/2009/2/11780/14122009img_3095_Form_4.jpg)](https://www.alaquas.org/ficheros/documentos/2009/2/11780/14122009img_3095_Form_10.jpg "<a href='https://www.alaquas.org/ficheros/documentos/2009/2/11780/14122009img_3095_Form_10.jpg' target=_blank><i class='fa fa-external-link' aria-hidden='true'></i>.El Nadal arriba a Alaquàs amb concerts, espectacles de carrer i animació infantil</a>")

L'Ajuntament d'Alaquàs inicia la programació cultural i lúdica per celebrar les festes nadalenques.

L'Ajuntament d'Alaquàs inicia aquesta setmana la programació amb motiu de les festes nadalenques. Activitats culturals i lúdiques, tallers d'oci, espectacles de carrer, animació, cinema i concerts musicals convertiran els carrers d'Alaquàs en un espai idoni per a la festa on hi haurà a diari diverses propostes per a tots els públics. La participació ciutadana i la implicació de les associacions, els comerços i els col·legis d'Alaquàs en l'organització de diverses activitats serà una de les parts fonamentals d'aquesta programació.

Pel que fa als concerts musicals, destaca com sempre el Festival Escolar de Nadalenques en el que participen tots els col·legis d'Alaquàs i que es celebrarà a l'Auditori Nou en dues edicions: el dimecres 16 i el dijous 17 a les 16 hores. És important també el tradicional Concert de Nadal protagonitzat per l'Escolania de la Mare de Déu de l'Olivar i l'Orfeó Polifònic d'Alaquàs que es celebrarà el divendres 18 de desembre a les 22:30 hores i els diversos concerts de Nadal que oferirà la Unió Musical d'Alaquàs al llarg del mes de desembre. El dissabte 19 de desembre a les 12 hores a la parròquia de la Santa Creu se celebrarà el XIV Concert de Nadal del cor Semicorxees de Campanar (València) i el cor del col·legi públic González Gallarza.

Per als xiquets i xiquetes torna de nou el programa "Apunta't al Nadal" en què participen cada any més de 400 escolars de la ciutat. Es tracta d'una iniciativa dirigida als escolars d'entre 3 i 16 anys creada per oferir als seus participants espais de temps lliure i d'oci amb activitats enriquidores, a més de per a facilitar als pares que treballen en aquestes dates nadalenques l'atenció als seus fills. Els tallers i les activitats previstes dins d'aquest programa es realitzen als col·legis Sanchis Almiñano i González Gallarza.

La solidaritat prendrà part també en la programació nadalenca. El Mercat Solidari es celebrarà el dilluns 21 de desembre de 10 a 13 hores a l'IES Clara Campoamor, el dilluns 4 de gener de 16 a 20 hores i el dimarts 5 de gener de 12 a 20 hores a la plaça de la Constitució. A més, enguany tindrà lloc també la campanya d'objectes usats que organitza l'Ajuntament d'Alaquàs destinada a arreplegar diners que seran destinats als Projectes de Cooperació Internacional del Joc Solidari 2010.

Els carrers d'Alaquàs acolliran també la Fira de Nadal Mistel que es celebrarà aquest cap de setmana a la plaça d'Espanya i està organitzada per l'associació [mistel@delolivar.som](mailto:mistel@delolivar.som). En ella participen diversos comerços de la ciutat així com també diferents associacions i clavaries.

L'exposició de betlems de l'associació AMIAR, de l'Oroneta, del Centre Social Benàger, de la Parròquia de l'Olivar i de la Santa Creu i del col·legi González Gallarza formen part també d'aquesta programació que es completa amb la projecció de diverses pel·lícules de cinema al llarg dels dies festius, diferents activitats infantils com parcs d'atraccions i contacontes organitzats per l'Associació de Comerciants d'Alaquàs CAdA, el Pregó de Reis el dilluns 4 de gener des del Castell fins a la parròquia de la Santa Creu i la Gran Cavalcada de Reis el dimarts 5 de gener a les 19 hores des del col·legi González Gallarza.